Ir-raba' baġit imfassal u preżentat minn gvern immexxi minn Joseph Muscat jibni fuq it-tlieta ta' qablu fejn dan l-avveniment inbidel minn eżerċizzju ta' accounting għal pjan ta' viżjoni. L-ewwel baġit reġa' ġab iċ-ċertezza u l-istabbiltà fil-pajjiż wara snin ta' inċertezza taħt it-tmexxija ta' Lawrence Gonzi u Simon Busuttil. F'dak il-baġit kienu preżentati l-miri u ttieħdu l-ewwel passi biex tinbena ekonomija dinamika fejn in-negozji jħossuhom kunfidenti biżżejjed biex jinvestu u jimpjegaw, u fejn il-familji jkollhom inqas piżijiet ħalli jonfqu u jfittxu opportunitajiet ġodda. Imbagħad kienet ippremjata l-bżulija. Ittieħdu passi biex kull min irid jaħdem ikun mgħejun jagħmel dan. Tnaqqset it-taxxa tad-dħul u ngħataw krediti fuq it-taxxa. Dan fost benefiċċji biex aktar nies joħorġu jaħdmu. Iċ-child care b'xejn u l-wegħda li jorħsu l-kontijiet saru realtà filwaqt li sar investiment qawwi fl-enerġija. Minn hemm bdiet tkun riformata b'mod progressiv is-sistema tal-benefiċċji soċjali. Filwaqt li kienu attakkati l-abbużi, iddaħlu inċentivi ċari għal min ried joħroġ minn qagħda ta' dipendenza soċjali. Reġgħet tnaqqset it-taxxa fuq id-dħul filwaqt li naqsu l-kontijiet tad-dawl għall-industrija. Minn hemm bdiet l-għajnuna għal dawk li kienu għadhom ma ntlaħqux biżżejjed. Naqsu t-taxxi għal dawk bi dħul baxx. Iddaħħlu tax credits għal min lest ifaddal b'mod volontarju f'pensjoni privata. Reġa' żdied l-In-Work Benefit għall-ħaddiema bi dħul inqas mill-medja, u l-Gvern baqa' jsostni lil dawk li qed jixtru l-ewwel propjetà tagħhom – għax id-dota tal-Gvern Laburista lill-koppji żgħażagħ reġgħet kienet estiża. Fl-istess waqt għall-ewwel darba f'ġenerazzjoni, għolew il-pensjonijiet b'aktar miż-żieda għall-għoli tal-ħajja. Miżura li laqtet 12,000 pensjonant bl-inqas dħul, filwaqt li r-romol li ħadmu ingħataw dritt għal pensjoni ferm aħjar. Dawn huma kollha inċentivi li baqgħu jingħataw u bħalhom hemm ferm iktar. Magħhom kompla jibni dak ippreżentat mill-Ministru tal-Finanzi din is-sena. "Dan kien baġit li fl-opinjoni tiegħi qed jirrispondi għal dak li jrid il-poplu. Kieku kelli niddeskrivih fi frażi waħda ngħid li dan kien baġit "fair". Fuq kollox jispikka l-mod kif il-Ministru għall-Finanzi Edward Scicluna rnexxielu jnaqqas id-defiċit tal-pajjiż għal kważi żero. Malta qed issir xempju fl-Ewropa ta' kif għandek tmexxi pajjiż b'defiċit minimu" Il-Kap tal-Oppożizzjoni ħareġ jgħid li l-baġit huwa wieħed kosmetiku. Iżda kemm hu kredibbli jitkellem dwar il-baġit? Ftit li xejn. Mhux kredibbli fil-ġlieda kontra l-qgħad. Kemm dam Viċi Kap Simon Busuttil kuljum żewg persuni aktar spiċċaw jirreġistraw. Fi tmiem Novembru 2012 kien hemm 7,098 u sa Marzu telgħu għal 7,350. Simon Busuttil sejjaħ il-garanzija għaż-żgħażagħ "one big menace for our economy," u qabbilha ma' garanzija tal-washing machine. Mhux kredibbli fil-ġlieda kontra l-faqar: Fis-sena li fiha Simon Busuttil kien Viċi Kap, l-2012, f'pajjiżna skont il-Eurostat l-ammont ta' nies f'riskju ta' faqar u t'esklużjoni soċjali żdied b'4,000. Dejjem skont il-Eurostat fl-2012, b'Simon Busuttil Viċi Kap, f'pajjiżna dawk f'sitwazzjoni ta' severe material deprivation kienu żdiedu b'10,000. Minn 27,000 għal 37,000. Mhux kredibbli fit-tnaqqis tad-dejn nazzjonali: Fi tliet xhur li dam Viċi Kap tal-Partit fil-Gvern, id-dejn nazzjonali żdied minn €4.9 biljun ghal €5.2 biljun. Żieda ta' mitt miljun fix-xahar. L-akbar żieda fi tliet xhur fid-dejn nazzjonali fl-istorja ta' pajjiżna. Mhux kredibbli meta jgħid li hu jmexxi b'responsabbiltà s-servizz pubbliku: Filwaqt li jsostni li kieku hemm hu jmexxi, ma jżidx l-impjiegi mas-settur pubbliku, statistika uffiċjali turi li meta kien Viċi Kap tal-Partit fil-Gvern, żied l-impjiegi fis-settur pubbliku b'570 full-timer, jew sitta kull jum. Gvern Laburista f'dawn l-aħħar sentejn impjega nies daqs kemm impjega Simon Busuttil fi tliet xhur biss. Mhux kredibbli fuq ir-roħs fil-kontijiet tad-dawl u l-fjuwil: Simon Busuttil kien parti minn Gvern li taħtu l-prezz tal-fjuwil żdied b'36%, jew id-doppju taż-żieda madwar l-Unjoni Ewropea. Simon Busuttil kien parti minn Gvern li taħtu l-prezz tal-elettriku żdied b'71%, jew darbtejn u nofs ir-rata madwar l-Unjoni Ewropea. Gvern Nazzjonalista lill-familji medja naqqsilhom il-poter ta' akkwist tagħhom b'madwar €1,500 fis-sena minħabba dawn il-miżuri. Tkabbir ekonomiku medjokri : Fil-pjan li kien ippubblika fil-kampanja elettorali tal-2013, Simon Busuttil kien bassar li fl-2013 bit-tmexxija tiegħu l-ġid nazzjonali kien jikber bi 2.3%. Taħt din l-amministrazzjoni kellna tkabbir ta' 4.5%. Fl-2014 Simon bassar tkabbir ta' 2.4%. Dan il-Gvern ra tkabbir ta' 3.5%. Fl-2015 Simon bassar tkabbir ta' 2.8%. Dan il-Gvern ra tkabbir ta' 6.2%. Fi tliet snin hu bassar tkabbir ta' 7.5%. Taħt dan il-Gvern kien hemm tkabbir ta' 14.2%. Jiġifieri d-doppju ta' dak li wiegħed Simon Busuttil. Ġid nazzjonali baxx: Simon Busuttil fil-pjan tiegħu bassar li fl-2016 il-ġid nazzjonali jkun ilaħħaq €8.1 biljun. Dak il-livell intlaħaq sentejn qabel taħt Gvern Laburista. Il-ġid nazzjonali issa huwa €1.2 biljun aktar milli qal li kien jikseb Simon Busuttil. Rata ta' impjiegi: Simon Busuttil kien parti minn amministrazzjoni li bħala mira kellha li sal-2020 ir-rata tal-impjiegi f'pajjiżna tkun laħħqet 62.9%. Dik il-mira ntlaħqet fl-ewwel sena ta' Gvern Laburista u telgħet għal 70%. Diġà ntlaħqet il-mira ta' 68%. Piż ta' dejn nazzjonali akbar: Simon Busuttil bassar li taħt it-tmexxija tiegħu sal-2016 id-dejn nazzjonali jkun 64%. Dan il-Gvern se jilħaq il-mira ta' 62.6%.